《古劝学行》
宋代·苏籀

昔岁原伯鲁，前日棘子成。
所谓悉常事，野哉亦苟生。
岂知负孔圣，义理如何行。
善饭斯为福，食肉其堪盲。
六籍漫不省，千载谁辨明。
秦时害文维法吏，赵高趦趄诳当世。
小夫无知信可耻，大官不学粗且鄙。
深思博问如其智，精义入神以致治。
从来廊庙须奇策，乃用弓戈为快意。
孔明泽中梁甫吟，著表行师肯倩人。
吕蒙孜孜窥往事，知新益解图当今。
横槊胡为忘试艺，不文不武伊何遵。
嗟予贫贱年将老，学古忧时满怀抱。
斯民陷溺岂无说，天下复平要有道。
子思立教自明诚，伯业华巅愈贪讨。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。